TKN พุ่งแรงกว่า 5% โบรกฯ แนะซื้อ วางเป้า 26 บ. คาดกำไรปี 61 ฟื้นตัวแกร่ง
TKN พุ่งแรงกว่า 5% โบรกฯ แนะซื้อ วางเป้า 26 บ. คาดกำไรปี 61 ฟื้นตัวแกร่ง ล่าสุด ณ เวลา 15.13 น. อยู่ที่ 21.60 บาท บวก 1.10 บาท หรือ 5.37% สูงสุดที่ 21.70 บาท ต่ำสุดที่ 20.40 บาท ด้วยมูลค่าซื้อขาย 303.72 ล้านบาท
24 ม.ค. 2561

ผู้สื่อข่าวรายงานว่า ราคาหุ้นบริษัท เถ้าแก่น้อย ฟู๊ดแอนด์มาร์เก็ตติ้ง จำกัด (มหาชน) หรือ TKN ล่าสุด ณ เวลา 15.13 น. อยู่ที่ 21.60 บาท บวก 1.10 บาท หรือ 5.37% สูงสุดที่ 21.70 บาท ต่ำสุดที่ 20.40 บาท ด้วยมูลค่าซื้อขาย 303.72 ล้านบาท

ด้าน บล.บัวหลวง ระบุในบทวิเคราะห์ แนะนำ “ซื้อ” TKN ราคาเป้าหมาย 26 บาทต่อหุ้น แม้คาดผลประกอบการไตรมาส4/60 อาจอ่อนตัวกว่าที่ประมาณการก่อนหน้านี้เนื่องจากยอดขายที่อ่อนตัวลง แต่ยังคาดว่ากำไรปี 61 จะขยายตัวอย่างแข็งแกร่งซึ่งได้แรงหนุนจากแผนการตลาดที่ชัดเจนทั้งในประเทศและต่างประเทศ รวมทั้งอัตรากำไรขั้นต้นที่ปรับตัวดีขึ้น นอกจากนี้ TKN ยังมีศักยภาพการเติบโตในตลาดฝั่งอเมริกาในระยะยาว
โดย TKN มีเป้าหมายการเติบโตของยอดขายในประเทศอยู่ที่ 8-9% ซึ่งได้แรงหนุนจากการเปิดตัวสินค้าใหม่ (ทั้งขนมสาหร่ายและสินค้าประเภทอื่น) รวมถึงปรับปรุงขนมสาหร่ายให้มีรสชาติใกล้เคียงกับรสชาติจริงมากขึ้น สำหรับตลาดต่างประเทศ TKN ตั้งเป้าการเติบโตเป็นตัวเลขสองหลัก หนุนโดยยอดขายจากประเทศจีน จากอัตรากำไรขั้นต้น ซึ่งคาดว่ายอดขายจะขยายตัวมาอยู่ที่ 33.7% ในปี 2561 จาก 32.2% ในปี 2560 จากการเปิดตัวสินค้าที่มีอัตรากำไรสูง, ราคาสินค้าที่ปรับตัวเพิ่มขึ้น และคุณภาพสินค้าที่ดีขึ้น
นอกจากนี้ TKN วางแผนที่จะบุกตลาดอเมริกาด้วยการพัฒนาสินค้าให้โดนใจผู้บริโภค และโปรโมทด้วยการแจกสินค้าตัวอย่างและนำสินค้าออกงานต่างๆซึ่งจะนำผลตอบรับกลับมาพัฒนาผลิตภัณฑ์อย่างต่อเนื่อง โดย TKN จะเริ่มรับรู้รายได้จากโรงงานแห่งใหม่โดยเริ่มต้นตั้งแต่ไตรมาส3/61 เป็นต้นไป
โดยตั้งเป้าที่จะสร้างยอดขาย US$10 ล้าน ภายใน 18 เดือน โดย 80% ของรายได้นั้นจะมาจากผลิตภัณฑ์ที่เป็นสาหร่ายออแกนิค นอกจากนี้บริษัทยังวางแผนที่จะส่งออก สาหร่ายย่าง ทอด และ สาหร่ายเทมปุระที่ผลิตในประเทศไทยเพื่อไปทดลองตลาดที่อเมริกา ซึ่งถ้าหากผลิตภัณฑ์ที่ส่งออกประสบความสำเร็จก็จะย้ายการผลิตไปที่อเมริกา โดยรายได้จากการเข้าไปในตลาดอเมริกานั้นยังไม่ได้รวมเข้าไปในประมาณการ
 